Зэмыпсэлъэфхэр гукIэ зэрощIэ
Налшык къалэ дэт «Къурш псынэ» санаторэм зыщызыгъэпсэху, Тырку Республикэм къикIа ди лъэпкъэгъу ныбжьыщIэ цIыкIухэр «Адыгэ псалъэ» газетым и хьэщIэщым къытхуеблэгъащ, адэжь хэкум анэдэлъхубзэкIэ къыщыдэкI газет закъуэм и редакцэр зрагъэлъагъуну, абы и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд зыхуагъэзэну.
ХьэщIэхэр гуапэу къригъэблагъэри, зи унафэщI газетым и лэжьэкIэри, абы и къыдэкIыгъуэхэр зэрагъэхьэзырри, журналистхэм я IуэхущIафэхэри зэпкърыхауэ яжриIэжащ Мухьэмэд, апхуэдэуи Къэбэрдей Адыгэ Хасэм зэфIигъэкIхэмрэ лъэпкъым ифI зыхэлъ Iуэхухэр зэрыдигъэкIымрэ къытеувыIащ.
НыбжьыщIэхэм я гъусэ балигъхэм — Тхьэкъуахъуэ Дамиррэ Къардэн Асылрэ — тхьэмахуитIкIэ хэкужьым зыщрагъэплъыхьыну къаша цIыкIухэм Къэбэрдейр гуапэу зэрапежьар, щIыналъэри абы щыпсэу цIыхухэри ягу зэрырихьар жаIащ.
КъБР-м и Правительствэм и унафэм ипкъ иткIэ, иужьрей илъэситхум гъэ къэс къашэ ди лъэпкъэгъухэм я щIэблэр. А программэр зэрылажьэм, хэхэс адыгэхэм я сабийхэр хэкужьым зэрыщагъэIэ мардэхэм къытхутепсэлъыхьащ КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и лэжьакIуэ, ди хьэщIэхэм я гъусэ Жырыкъ ФатIимэ:
— Мы Iуэхур ди дежкIэ щIэкъым, — къыддогуашэ ФатIимэ. — НыбжьыщIэхэр гъэ къэс къыдогъэблагъэри, адэжь хэкум я нэгу зыщыдогъэужь, Къэбэрдейм и щIыпIэ нэхъ дахэхэр ядогъэлъагъу. Иджы къэкIуа гупыр Анкара, Истамбыл, Къайсэр къалэхэм къикIащ. Езыхэри фIыуэ зэрызэрымыцIыхум къыхэкIыу, ипэ махуэхэм хамэгу-хамащхьэу щытащ, ауэ сабийхэм нэхъ псынщIэу зэсэ щыIэ?! МахуитI-щы зэрыдэкIыу нэгъуэщI хэгъуэгухэм къикIауэ лагерым щыIэ ныбжьыщIэхэри ныбжьэгъу къащIат, езыхэри зэдэлъхузэшыпхъум хуэдэу зэхуэхъуат. Министерствэм щыдгъэхьэзыра программэ щхьэхуэм тету сабийхэр Шэджэм псыкъелъэхэм, Гуэл щхъуантIэхэм, Iуащхьэмахуэ лъапэ, Налшык паркым, нэгъуэщIхэми тшащ. Ялъагъу псори зэрафIэтелъыджэм къыдэкIуэу, мы цIыкIухэр зыкIэ набдзэгубдзаплъэщи, гу зылъатэхэр богъэщIагъуэ. Паркым къыщызыкIухь щIалэхэмрэ хъыджэбзхэмрэ я зэхущытыкIэр, зи сабий къезышэкI анэхэр я быным зэрепсалъэр, псори яфIэгъэщIэгъуэну тепсэлъыхьыжу апхуэдэхэщ. Здэтша щIыпIэхэр хуабжьу ягу ирихьащ, уеблэмэ кIуэжыхукIэ яфIэкуэдщи, Интернетым и Iэмалыр къагъэсэбэпурэ, я ныбжьэгъухэм зыхуагъэщIагъуэ. Лагерым куэд ныбжьэгъу щызэхуэхъуащ, къищынэмыщIауэ, Тыркум къикIа цIыкIухэр зыщыщ лъэпкъхэм я лIыкIуэхэр къакIуэурэ унагъуэхэм ирагъэблагъэри ягъэхьэщIащ, ахэр зрагъэцIыхуащ.
— Хэкужьым и хъыбар зымыщIэ зыри яхэткъым къэтша сабийхэм, — жеIэ Асыл. – Псоми я адэ-анэхэм, адэшхуэ-анэшхуэхэм жаIэж хъыбархэр зэхахащи, щIэупщIэу апхуэдэхэщ, Тыркум щызэхахахэр я нэкIэ зрагъэлъагъуну хуейуэ. Дыкъезыгъэблэгъа министерствэм фIыщIэшхуэ худощI, хуабжьу гугъу зыкъыддрагъэхьащ, щIыпIэ дахэ куэдым дашащ. Мыпхуэдэ зэкIэлъыкIуэм мыхьэнэшхуэ иIэщ, сыту жыпIэмэ, цIыкIухэр лагерым щыIэху адыгэбзэмкIэ егъэджакIуэ къадэлэжьащи, зы псалъи зымыщIэу къэтшар адыгэбзэ-кIэ пщIым нэс бжэфу, цIыхум угурыIуэн щхьэкIэ Iэмалыншэу пщIэн хуей псалъэхэр зригъэщIауэ нэкIуэжынущ. Мыхэр школакIуэу аращи, я нэхъыбэм мурад ящIащ, еджапIэ нэужьым, хэкум къэкIуэжу щIэныгъэ нэхъыщхьэ щызрагъэгъуэтыну. Языныкъуэхэми я адэ-анэм елъэIуу Налшык къэIэпхъуэжыну ягу иралъхьащ. Апхуэдэу адэжь хэкум гурэ псэкIэ пыщIа хъуащ зыгъэпсэхуакIуэ къэтшахэр.
Езы ныбжьыщIэхэм жаIэжын я куэдщ. Арымбэдж Айшэнур кIуэжыну зэрыхуэмейр къыджиIащ. «СыкIуэжми, щIэх дыдэу къэзгъэзэжынущ, Къэбэрдей-Балъкъэр къэрал университетым сыщеджэну мурад сщIащ, — жеIэ пщащэм. — Мыбы щытлъэгъуа телъыджэ къомыр къэпIуэтэжын щхьэкIэ зэман куэд ихьынущ, ауэ сэ нэхъ къыхэзгъэщыну сызыхуейр цIыхухэр зэрыгуапэрщ. Сэ адыгэбзэкIэ мащIэ дыдэу сопсэлъэф, ауэ фIыуэ къызгуроIуэ. Си гъусэхэм зы адыгэ псалъи зымыщIэ яхэтщ. Ауэ дыкъызыхэхута дунейр апхуэдизкIэ гуапэти, бзэр зэрамыщIэм зыри гугъу дехьакъым, зэмыпсэлъэфхэр гукIэ зэрыщIэрт. ЦIыхухэм я зэхуаку дэлъ лъагъуныгъэр зэрынэхъыщхьэр къызгурыIуащ, я бзэхэр зэтемыхуэми.
Елокъуэ Ахьбин, ЖьакIуэ Ахьмэд, Бэч Беркъант сыми къыджаIащ нэм илъагъу дахагъэм нэмыщI, хэкущIым IэфIагъ гуэр зэрыщыгъэпщкIуар. НыбжьыщIэхэм я мурадщ илъэс къэс мыпхуэдэ лагерхэм къэкIуэну, балигъ хъумэ, адэжь лъахэм зэи пэIэщIэ замыщIыну.
НэщIэпыджэ Замирэ.
Сурэтыр Мамий Руслан трихащ.
